Kazlų Rūdos Kazio Griniaus gimnazija

Istorija

1910 m. Kazlų Rūdos gyvenvietėje Stoties g. Nr. 1 (dab. Vincento Borisevičiaus gatvė) įkurta dviklasė geležinkeliečių mokykla. Mokykla veikė iki Pirmojo pasaulinio karo. 1914–1918 m. mokyklos patalpose buvo karo belaisvių stovykla. Po karo geležinkeliečių mokykla veikė tik dvejus metus. 1923 m. sausio 23 d. Marijampolės apskrities švietimo komisijos nutarimu Kazlų Rūdoje įsteigiama pradžios mokykla, kurioje veikė trys skyriai. Pirmuoju mokyklos vedėju ir mokytoju paskiriamas Kazimieras Bukšnys. 1939 m. mokykloje jau veikia septyni skyriai, septintasis skyrius buvo gamybinio profilio. 1941 m. birželio 23 d. mokyklos pastatas sudegė. Sudegė ir visi mokyklos dokumentai. Antrojo pasaulinio karo metais mokykla neveikė, nes okupacinė valdžia nesirūpino naujos mokyklos atidarymu.
1945 m. sausio 15 d. atidaryta Kazlų Rūdos progimnazija. Pirmuoju direktoriumi paskirtas P. Vaitiekūnas. Mokėsi 237 moksleiviai. 1946 m. progimnazija tapo gimnazija. Pirmoji gimnazijos abiturientų laida išleista 1949 m., gimnaziją baigė 24 mokiniai. 1950–1962 m. mokykla vadinta Kazlų Rūdos vidurine mokykla ir priklausė Kazlų Rūdos rajonui. 1954 m. balandžio 19 d. sudegė mokyklos pastatas, buvęs Vytauto ir Tarybų gatvių kampe. Gaisro metu sudegė gana daug dokumentų. 1958 m. Tarybų gatvėje Nr. 8 (dab. Atgimimo g.) pastatyta nauja vidurinė mokykla. Mokyklos atstatymo darbams vadovavo direktorius Alfredas Kligys. Nuo 1962 m. kovo 31 d., panaikinus Kazlų Rūdos rajoną, Kazlų Rūdos vidurinė mokykla priklausė Kapsuko rajono Liaudies švietimo skyriui. Iki 1973 m. mokykla dirbo dviem pamainomis. 1972 m. M. Valančiaus gatvėje pradėtas statyti naujas mokyklos pastatas. 1973 m. spalio 13 d. įvyko mokyklos priestato atidarymo šventė. Naujose patalpose buvo įrengta 16 kabinetų, sporto salė, valgykla, pastato apačioje šaudykla bei rūbinės. 1980 m. pastatytas naujas mokyklos bendrabutis. 1988 m. įvestas sustiprintas diferencijuotas mokymas.
Atkūrus Lietuvos Nepriklausomybę Kazlų Rūdos vidurinės mokyklos ugdymo procese diegiamos įvairios naujovės, sudaromos sustiprinto mokymo klasės pagal profilį. Tuo metu Lietuvoje pradeda kurtis pirmosios gimnazijos. Idėja atkurti gimnaziją kyla ir Kazlų Rūdoje. Tam buvo ir svarios priežastys: Kazlų Rūdos vidurinė mokykla, stambiausia Marijampolės rajono mokykla, kurią lanko net ir gretimų (Prienų, Šakių) moksleiviai, mokykloje daug gerų mokytojų, mokiniai aktyvūs rajono, respublikinių olimpiadų dalyviai. Aukštas sėkmingai įstojančių į aukštąsias mokyklas mokinių procentas (virš 50 proc.). Kita vertus, gimnazijos atkūrimas Kazlų Rūdoje būtų ir tolesnis tradicijų puoselėjimas. Idėjai kurti gimnaziją pritarė mokyklos bendruomenė, miestelio visuomenė. Kuriami gimnazijos nuostatai, rašomos programos, mokytojai, administracija kelia kvalifikaciją, vystoma įvairiapusė veikla.
Kruopščiai pasiruošus ir gavus LR švietimo ir mokslo ministerijos bei Marijampolės rajono Švietimo skyriaus pritarimą, nuspręsta 1994 m. lapkričio 18 d. atidaryti pirmąją gimnazijos klasę. Vėliau kasmet prisidėdavo po dvi-tris naujas gimnazijos klases. 1995 m. sausio 13 d. LR Vyriausybės nutarimu Nr. 64 Kazlų Rūdos vidurinei mokyklai suteiktas prezidento Kazio Griniaus (1866–1950) vardas. 1999 m. birželio 3 d. Kazlų Rūdos Kazio Griniaus vidurinei mokyklai suteiktas gimnazijos statusas. 2003 m. liepos 1 d. Kazlų Rūdos Kazio Griniaus gimnazija reorganizuota į Kazlų Rūdos Kazio Griniaus išgrynintą keturmetę gimnaziją.
1949–2008 m. į gyvenimą išleista 60 abiturientų laidų.